
Vörös Sándor polgármester, Kochné Vadászi Borbála alpolgármester, Aranyi János Gábor, Molnár Gyula, Kovács Péter, Sándor Zsombor és Tóth József képviselők (7 fő) 

Távol maradt (igazoltan):

Tanácskozási joggal jelen voltak:

Nagy Erzsébet jegyző, Dr. Tarnai Kitti hatósági csoportvezető, Ginál Róbert gazdálkodási csoportvezető, Aranyi Ágota (Vikár Béla Könyvtár igazgatója), Horváth-Gallai Eszter igazgató (Dunavecsei Művelődési Ház), Erdős Erika mb. óvodavezető (Százszorszép Óvoda), dr. Pándi Ottó (Dr. Kolozs Gergely Kistérségi Egészségügyi Centrum), valamint,  - jelenléti ív szerint – 97 fő dunavecsei lakos

Vörös Sándor polgármester úr

Tisztelettel köszöntök mindenkit a ma esti közmeghallgatásunkon, megállapítom, hogy a képviselő-testület határozatképes. A jegyzőkönyvet Molnár Gyula képviselő és Kovács Péter képviselők hitelesítik. A napirendi pontok a következőképpen fognak alakulni: 1. napirendi pontként: Beszámoló az önkormányzat képviselő-testületének 2023. évi munkájáról, az önkormányzat vagyoni helyzetéről és 2. Egyéb ügyek, Lakossági kérdések, vélemények. El is kezdeném a napirendek tárgyalását.

2./ Napirend:

     Beszámoló az önkormányzat képviselő testületének 2023. évi munkájáról, az  

     önkormányzat vagyoni helyzetéről
     Előterjesztő:  Vörös Sándor polgármester
Vörös Sándor polgármester úr

Nagy szeretettel köszöntök Mindenkit az idei évi közmeghallgatáson, nagyon örülök, hogy ilyen szép számmal eljöttek. Próbálom röviden összefoglalni, a képviselő-testület tavalyi évi munkájáról, illetve a település működéséről egy pár szót mindenképpen szükséges mondani. A testület és a bizottságok számára 2023. évben 194 db előterjesztést készített elő a hivatal. A képviselő-testület az elmúlt évben 22 alkalommal tartott ülést (ebből 7 rendkívüli). Zárt ülések száma 5 volt, és 1 esetben volt közmeghallgatás. A hozott határozatok száma 191 db, a rendeleteké pedig 16 db. A Pénzügyi, Ügyrendi és Városgazdálkodási Bizottság 11 ülésen 110 határozatot, az Egészségügyi, Kulturális, Oktatási és Szociális Bizottság 12 ülésen 63 határozatot hozott. A Polgármesteri Hivatal munkájáról is engedjenek meg, hogy egy pár szót szóljak, hiszen a hivatal adminisztratív tevékenységei és egyéb munkái azt gondolom, hogy nélkülözhetetlenek ahhoz, hogy mind a település, mind az önkormányzat intézményei működjenek. A Polgármesteri Hivatalban 16 fő dolgozik, ebből 14 fő köztisztviselő és 2 fő a technikai személyzet.  Lehet látni, hogy iktatott tétel 4983 főszám, 13207 alszám volt. Gyógyszerkiadással kapcsolatos települési támogatást 11 db/hó-ot adtunk ki az elmúlt évben, rendkívüli települési támogatást 54 esetben állapítottunk meg, lakásfenntartási támogatás 132 db-ot, hagyatéki ügyintézés 56 esetben történt. 139 főt részesítettünk szociális tűzifában. Fiatal házasok támogatásában 10 pár részesült az elmúlt évben. Nagyon fontos, hogy a fiataljaink itt maradjanak, itt próbáljanak meg családot alapítani. A múlt évben 24 házasságkötés, elhalálozás esetén is 17 anyakönyvezés történt. 
A továbbiakban az intézményekről szeretnék egy pár szót mondani, az intézményrendszerünk némiképpen változott. Az óvodánál 183 fő volt az ellátottak száma és 27 fő látta el ezt a feladatot. Örömteli, hogy a gyermeklétszám növekszik, de problémát is okoz, mert kerülnek olyan speciális ellátást igénylő gyermekek is, akiknek nem minden körülmény adott. A Vikár Béla Könyvtárban 2 fő dolgozó dolgozott, az önkormányzatnál 10 fő, ide tartoznak az ÖTI dolgozók, akik a településüzemeltetést tartják fenn és ide tartozik a két mezőőr, valamint a sportcsarnok takarítója. A szakrendelőben 29,5 fő dolgozott a tavalyi évben, ebből jelenleg 14 szerződött orvos van, a bölcsődében és a konyhában 20 fő. A konyha átlagosan 720 adagot főz naponta. 
 A lakosságszám alakulása is nagyon fontos, lehet látni, hogy tavaly 4014 főt írtam a statisztika alapján, a mostani – hangsúlyozom – az állandó lakosság 4051 fő. Ebben a számban nincsenek benne azok a lakók, akik itt tartózkodnak. 2020. évben 51, 2021. évben és 2022. évben is 51 gyermek, 2023. évben 68 gyermek született. A halálozások száma 56 volt az elmúlt évben. Minden évben a költségvetés elfogadása után el szoktam mondani, hogyan alakul az önkormányzati vagyon. Lehet látni, hogy 2023. évben 5.742.479 eFt volt a bruttó értéke. Nyilván ez a pályázatok és más beruházások kapcsán alakult így.  

A költségvetés alakulásáról szeretnék pár szót mondani. Lehet látni, hogy a 2023. évi költségvetés 2 mrd forint sarokszámmal fogadtuk el. A bevételeink rendszere nem változott meg, az elmúlt években már megszoktuk, hogy feladatfinanszírozást kapunk, bizonyos szakfeladatokra megkapjuk a szükséges összegeket. Bizonyos intézményeknél gyermeklétszám alapján, dolgozói létszámot számolunk. Ugyanez vonatkozik a Polgármesteri Hivatal dolgozóira is, ahol lakosságszám, számított érték alapján kapjuk a finanszírozást. A képletekből kijött számok alapján határozzuk meg a létszámkeretet. Lehet látni, hogy útkarbantartásra, étkeztetésre az elmúlt években már megszokott módon kaptuk a finanszírozást. 

A helyi adóbevételekről szólnék, lehet látni, hogy iparűzési adóbevételünk megfelelően teljesült, 246 millió forint folyt be. Az önkormányzat és intézményei a villamosenergia árak és a gázárak tekintetében szabadpiacon vásárol. Az óvoda, iskola, sportcsarnok vonatkozásában faaprítékkal fűtjük az épületeket, ezzel a megoldással olcsóbban kihozható, mint a földgázzal. Több ilyen energiahatékonysági beruházásunk is volt, például a Polgármesteri Hivatalban hőszivattyúval, a Művelődési Házat hőszivattyús klímával fűtjük. 
 Nagy befizetőink jól működnek, stabilan állnak, illetve fejlesztések is vannak. Kommunális adóba 11,6 mFt-ot fizetett be a lakosság. A következő dia a hatósági osztályunk adóval foglalkozó kollegája rendszeresen próbálják ezeket az adótartozásokat behajtani. Az iparűzési adónak 487 adóalanya van, ez egy nagyon jó szám. Ebből 102 főnek nem volt adófizetési kötelezettsége, mivel nullás bevallást nyújtott be. Továbbá 246 olyan vállalkozás van, ahol 1000 és 100.000 Ft közötti adófizetési kötelezettsége van, akkor lehet látni, hogy nem állunk olyan fényesen abban a témában, hogy hány olyan vállalkozás van, aki aktív működésre képes, esetleg önfoglalkoztatáson kívül mást is foglalkoztatni tud. Öt vállalkozás volt, aki 10 millió forint feletti adót fizetett be. Ennek ellenére a tavalyi évi adóbevételünk rettentő jó volt, holott a 2023. év nagyon rosszul indult, de ez elmondható a családokra is, mert az energiaváltság mindenkit rosszul érintett. 
Nézzük meg, hogy intézményenként hogyan alakulnak a kiadások 2023. évben. Lehet látni, hogy 2 mrd Ft volt a kiadási főösszeg sarka. A dián látszik, - ha valakit érdekel - a kiadások alakulása minden intézményre, hogy mennyi a személyi juttatások, dologi kiadások, beruházások összege. Kiadások szempontjából a szakrendelő áll az első helyen 401 millió forinttal. Ehhez képest a művelődési ház 25 millió forinttal, illetve a könyvtár 18 millió forinttal elenyészőnek látszik. A bérigények az elmúlt évben emelkedtek. Ahogy, hogy meg tudjuk tartani a dolgozóinkat, megfelelő bérezés kell. Vannak olyan intézmények – szakrendelő, óvoda, bölcsőde – ahol nincsen döntési alapja az önkormányzatnak a bérezéssel kapcsolatban, mert központi jogszabály meghatározza, hogy mennyi az a bér, amit minimálisan adni kell. Az önkormányzat saját bevételeiből finanszírozza többek között az intézmények plusz kiadásait, amennyiben a finanszírozás nem elegendő. 
Az idei évi költségvetésünket is 2 mrd forint főösszeggel fogadtuk el, lehet látni, hogy az önkormányzati intézmények között ismételten a szakrendelő a legnagyobb költségvetésű. A következő dia a folyamatban lévő pályázatokat mutatja be. Ezek egy része 2023-ben indultak és jelenleg is folyamatban vannak. 
Az NKA pályázattal kapcsolatban kiállítás szervezés a Petőfi házban folyamatos, a támogatás összege 20 millió forint. Korábban meghirdettük, hogy márciusban lesz az átadás, viszont április hónapra csúsztatták el az átadást. A Petőfi utca útfelújítása is folyamatban van, a nyert támogatás 100 millió forint. Közbeszerzés keretében hirdettünk győztest, a Colas nevezetű cég nyerte a pályázatot. Ezek a közbeszerzéses pályázatok egyre nehezebben kezelhetők. A könyvtár napelem fejlesztése is megvalósult, a támogatás összege 7,8 millió forint. Az ÖTI telep felújítása is folyamatban van, az elnyert támogatás összege 147 millió forint. Bízunk benne, hogy májusban átadásra kerül az épület. Itt engedjenek meg egy megjegyzést, mindig nehéz kérdés, hogy ki és hogyan csinálja ezeket a beruházásokat. A legújabb szabály az, hogy Uniós pályázat esetén csak nyílt közbeszerzési eljáráson lehet tendereztetni. Ezzel gyakorlatilag a kis vállalkozásokat mind kizártuk a munkából, mert olyan mértékű adminisztráció, olyan mértékű dolog van vele, amire egy kis vállalkozás nem képes. Azok a cégek, akik ezen indulnak, külön irodájuk van, aki csak ezzel foglalkozik. Ennek ellenére próbálunk kis munkákra helyi vállalkozókat alkalmazni. A Helyi Építési Szabályzat átdolgozására is kaptunk 1,5 millió forint támogatást, amely szintén folyamatban van. Ez egy hosszabb munka, reményeink szerint az idei évben meg fog valósulni. Az Alkony utca felújítására is adtunk be pályázatot, arra 21 millió támogatást kaptunk, amely szintén idén fog megvalósulni. A Soltút Kft-vel aláírt szerződésünk van, a Katona J. utca aszfaltozását is ők fogják végezni. Beadás alatt több pályázat is van: gépbeszerzés, élhető települések programban rendezvényekre lehetett pályázatot beadni, valamint a TOP Plusz keretében képzés és egészségfejlesztési programokra is. Ez utóbbit Apostag Község Önkormányzatával közösen adtuk be, az idei év szeptembertől számított két évben fog megvalósulni. A rendezvények az Augusztus 20., Hídi Fesztivál és a Művelődési Házban lévő előadók díjának rendezésére szól. Hosszú ideje elbírálásra vár az élhető települések pályázat, ebben a pályázatban a könyvtár épület homlokzatának felújítása és fűtésének korszerűsítése szerepel. Ugyanebbe a pályázatba belekerül a Fő tér mellett egy fedett kerékpártároló és egy férfi, női illemhely kialakítása. Tájékoztatásul elmondom, hogy a tűzoltószertár építése is elkezdődött részlegesen. A gépbeszerzésre azért lesz szükség, mert erősen lecsökkent az ÖTI-be a dolgozói létszám, ezért szükséges nagyobb gépesítést alkalmazni. 
Fontosabb döntések 2023. évben tartalmazza a következő diasor. Kiragadnék belőle néhányat. 

Közbeszerzési eljárással kapcsolatos döntés volt a TOP-Plusz 2.1.1-21 azonosító számú, Önkormányzati épületek energetikai korszerűsítése címmel, melynek keretében az ÖTI telep felújítására adtuk be a pályázatot. Szent Pantaleon Kórház-Rendelőintézet Dunaújváros intézmény járóbeteg-szakellátás területi ellátási kötelezettségéhez tartozásának kezdeményezéséről döntött a testület. Tehát vannak olyan szakrendelések, amelyek nem elérhetőek a dunavecsei szakrendelőben, viszont a dunaújvárosi kórházban elérhető, így azokban oda tartozunk. Furcsa helyzet is kialakult, mivel a mi szakrendelőnket jelölték ki Dunaújváros tüdőgondozójának, amit persze a doktornő nem vállalt el. Ennek ellenére bizonyos mennyiségű beteget kénytelen fogadni Dunaújvárosból.  Február hónapban a civil szervezeteket támogattuk. Nagyon fontos szerepet töltenek be a település életében, alkotórészei és elemei is a városnak. Az Ősz és Madách utca egyirányúsításáról döntött a testület a megnövekedett forgalom miatt. Címzetes főorvosi címhez kapcsolódó díszoklevél adományozására került sor. Élhető települések projekthez kapcsolódó pályázatot nyújtottunk be a könyvtár felújítására (nyílászáró csere, homlokzat javítása, gépészeti felújítás, villamoshálózat felújítására, valamint a szolgáltatóház mögött, közvetlen a Főtér mellett fedett kerékpártároló és illemhely kialakítására) 

Szociális célú tüzelőanyag vásárlásáról döntöttünk, illetve az igénylők már meg is kapták. A HÉSZ módosítására került sor az 51-es főút és párhuzamos kerékpárút fejlesztésének megvalósíthatósága érdekében, M8-as gyorsforgalmi út meglévő szakasza mellett. Ez azt jelenti, hogy kb. az Ibidentől szeretnék felújítani, átalakítani az 51-es főutat, hogy mellette kerékpárút készüljön. A szalkszentmártoni lefordulónál (csabony) körforgalom, fog kialakulni. 
Az MFP-UHJ/2023. című pályázaton beadásáról döntött a testület az Alkony utca felújításával kapcsolatban, amiről már beszéltem. Dunavecse Kölcsey, Kisfaludy és Bem utcák szennyvízelvezetési terve elkészültéről is döntött a testület. 1996-ban nem engedték az akkori hatóságok átfúrni a vasút alatt, hogy a faiskolai rész is bekapcsolódjon a rendszerbe. Ez most a kiemelt beruházásnak köszönhetően meg fog valósulni. Az engedélyek birtokában vagyunk, a következő lépés az árajánlatok bekérése lesz. Az elkövetkező hónapok munkája lesz, hogy ez megtörténhessen.  A védőnői ellátással kapcsolatban, 2023. július 1-jétől a védőnői helyiségek ingyenes használati szerződését tárgyalta a testület. Több olyan dologgal nem értek egyet az intézkedések közül, ami érinti a településeket. Ilyen volt az iskolák üzemeltetésének átadása, ugyanebbe a kategóriába tartozik a védőnői ellátás is. Központosítani egy védőnői ellátást, aminek az a célja, hogy a helyi kismamákat, kisgyerekeket gondozza – ez rossz döntés. Mindenesetre továbbra is a szakrendelőben a gyermekorvos mellett végzik a munkát, ami azért megnyugtató. A feladat állami lett az idei évtől, természetesen ingyen biztosítsuk az ellátást és a hozzá szükséges helyiségeket. Dunavecse Város Önkormányzata és Apostag Község Önkormányzata között a csatornahálózat kapacitásbővítéséhez kapcsolódó vagyonnövekmény megosztásáról szóló megállapodást elfogadta a testület. Akkora kapacitásbővítés lett, hogy maradt egy kis tartalékunk, így biztonságosan fog működni a rendszer. A testület döntött a Helyi fejlesztések támogatása című pályázat benyújtásáról, melynek keretében a Vikár Béla Könyvtár bútorzatának cseréje és napelem elhelyezésére kerül sor. A testület döntött a fogászati alapellátás tartós helyettesítés keretében történő ellátásáról. Az önkormányzat szerződést kötött egy Kft-vel, aki vállalta a fogászat működtetését. A fogászati alapellátással közös feladatellátásunk van Apostag községgel. Az alapellátás elindult, változó a szakrendelőben a gárda, azt a visszajelzést kaptam, hogy elégedettek a fogorvosokkal. Intézményvezetői pályázat elbírálására került sor, Liptai-Kölesdi Ágnest 5 évre megbízta a testület a bölcsőde vezetésével. A TOP Plusz-3.1.3-23 kódszámú, Helyi humán fejlesztések projekt keretében pályázatot nyújtottunk be Apostag Község Önkormányzatával közösen. Az Alkony utca felújítására beérkezett árajánlatok lezárásáról, valamint önrész biztosításáról döntött a testület. El kell mondanom, hogy a Petőfi utca és az Alkony utca vonatkozásában is a támogatott összegen felül önrészt is kell biztosítanunk a megvalósításhoz. 
A helyi Választási Bizottság tagjainak és póttagjainak megválasztásáról döntött a testület a júniusi választásra készülve. A testület támogatta a felsőoktatásban tanuló pályázókat, akik a Bursa Hungarica ösztöndíjpályázatra jelentkeztek. A 2024. évi Start Közmunkaprogram pályázat benyújtásáról döntött a testület, amely 2024. március 1-jével indult. Évek óta megy ez a program, van egy jól látható munkaterület, amit elvégeznek ezek az emberek, több-kevesebb sikerrel, de a fejlődés benne van. Fiatal házasokat támogatott a testület, akik első lakáshoz jutásának támogatásáról döntött, összesen 10 pár részesült támogatásban. Az idei évtől állami támogatást szociális ellátásokra nem kap az önkormányzat. Az összes civil szervezetes támogatás az összes segélyt, az összes fiatal házasok támogatását az önkormányzatnak saját adóbevételéből kell finanszírozni. Az idei évtől jelentős szolidaritási adót kell fizetni vissza az állam irányába. 

A következő dia Dunavecse településszerkezeti tervét mutatja 2009. évben. Ami érdekes a lilával megjelölt területek. Ezek a gazdasági és ipari területek. Az önkormányzatnak nincs és nem is volt ipari hasznosításra alkalmas területe. Egy kivétel van, a vasúti sportpálya és a Fémipari között lévő terület – ahová régen zöldhulladékot tettünk – amely több önkormányzat közös tulajdonában állt. Ami Dunavecse Város Önkormányzatának tulajdonában van, az Csanádpuszta melletti terület, 2009-ben besorolása szerint jövőbeni üdülőövezet, ez várhatóan meg fog változni jövőbeni erdőre fog minősülni, tehát iparilag nem hasznosítható. Tehát az 51-es nyomvonala mellett építésre alkalmas telke sincs az önkormányzatnak. A privatizáció alkalmával 74 hektár területet kapott az önkormányzat, földútba. Ezt a területet dr. Szilágyi János perelte vissza. Ami területünk van, az belterületen van és remélhetőleg építési telkek lesznek egyszer. Térjünk vissza a lila területekre, az iparterületekre. Hogy lesz egy területből beépíthető iparterület, úgy, hogy a tulajdonos átminősíteti a földhivatalba. Mivel az önkormányzatnak nem volt ilyen területe, nem is tudta megtenni. Ha jön egy befektetni szándékozó, aki kiválaszt egy területet, utána a tulajdonossal kell tárgyalást folytatnia. Az önkormányzatnak nem kell jóváhagynia a vásárlást. Magyarán ha valaki eladja a lilás területét, nincsen befolyásoló tényező. Az új földforgalmi törvény értelmében önkormányzat nem vásárolhat termőföldet, tiltja a törvény. Kisajátítani: kórház, közintézmény, út céljára lehet. Többen kérdezték tőlem, hogy lesz-e Dunavecsén Aldi. Nem tudom megmondani, mert a tárgyalásokat a befektetővel az ingatlan tulajdonosa fogja megtenni. 2002. óta követem figyelemmel az önkormányzat működését, ezidáig nem volt olyan cég, aki ideköltözött volna és beruházást valósított volna meg. Ha a Haslinger Kft. és a Végh-Vár Kft. nem fejlesztett volna, nem történt volna előre mozdulás. Nézzük azokat a tényeket, amelyek a múlt évi közmeghallgatáson elhangzottak. Kikötőfejlesztés megtörtént, de mellette a hajógyár fejlesztés áll, mert a villamosműveknek 2-3 évébe kerül a hálózat kiépítése. A Cyx Kft. elkészült, ott voltunk az átadáson, de nem dolgozik benne senki. Rátérnék arra az örömteli beruházásra, amely a térség és a dunavecsei lakosok számára is fontos, melyet a Schneider Electric létesít, a hivatalos megnyitó május közepén lesz. A következő kérdéskör a Fő út mellett található big-bag feldolgozó üzem. Annyit tudunk a cégről, hogy big-bag zsákokat fognak válogatni, ledarálni és utána egy extruder nevezetű gépbe betenni, amelyből műanyag félkész termék fog eljönni. Annyit tudunk még, hogy a telephelyén kívül nagy mennyiségű hulladékot, alapanyagot halmozott fel. Mivel ezzel kapcsolatosan több észrevétel is van, ezért pár dolgot szeretnék hozzáfűzni. A Hársfa utca végén lévő szeméthegyet akkor, amikor a közmunkások az energiaakácost kezdték el vágni – még nem láttuk. Az önkormányzat megítélése szerint annak a szemétnek ott nincs helye. Ezt követően az önkormányzat feljelentést tett a környezetvédelmi hatóságnál. Az elmúlt napokban próbáltam többször – több-kevesebb sikerrel – a környezetvédelmi hatósággal beszélni. Az ügyintéző elmondása szerint 30 nap az ügyintézési határidő. Végül sikerült az üggyel foglalkozó jogásszal is beszélni, a jogász is azt erősítette meg, hogy 30 napjuk van, ha nem tudják indokolni, hogy miért került oda, akkor pénzbüntetést fognak kiszabni. Továbbá 30 napot fognak adni nekik, hogy a szemetet eltávolítsák onnan. Az ügyintézés itt tart jelenleg. A céget meghívtuk a mai közmeghallgatásra, kaptunk is rá választ, hogy örömmel részt vesz a tulajdonos, míg a tegnapi napon nem mondta le.  Befejezem a mondanivalómat és ha van kérdés szíves állok rendelkezésükre. 
Köszönöm megtisztelő figyelmüket.
2./ Napirend:

     Egyéb ügyek, kérdések, vélemények

Vörös Sándor polgármester úr

Kérem, ha valakinek kérdése van, tegye fel! 

Kabók Péter dunavecsei lakos
Szeretettel köszöntök mindenkit! Utoljára 15 éve volt annak, hogy az önkormányzattól kértem lehetőséget, hogy szót kapjak. Ott sem arattam osztatlan sikert, de a Trianoni emlékmű áll. Nem feltétlen azért vagyok itt, hogy mindenkivel összevesszek, pedig nagyon tudnék. Azzal kezdeném, hogy a településen mindenki haragszik mindenkire, a cég aki idejött vígan számolja a milliárdokat. Köszönteném Font Sándor képviselő urat, de nem jött el. Vitányi Márton urat is, aki most már nagy komám, még a facebookon is bejelöltem ismerősnek. Folyamatosan emailezünk, most már nagy spanok vagyunk. Mindig eljön az a pillanat, amikor az ember tisztába kerül a saját jelentéktelenségével. Nem szívesen állok itt, lenne jobb dolgom is. Az első, amit kiemelnék és biztosan állíthatom, hogy minden helyi, illetve a környező településen élő lakos örömmel fogadja a településünkre érkező vállalkozásokat. Egyrészt vendég szeretőek vagyunk, másrészt Dunavecse központi hellyé vált a híddal. A Végh-Vár Kft. nekem nagyon különleges abból a szempontból, hogy 30 éve része a településünknek, dolgoztam náluk és pont azért emelném ki őket, mert meg kell nézni, hogy igényes, rendezett, szépen felújított és példaértékűnek mondanám gondolkodás nélkül. A kikötő szintén ilyen, észre sem vesszük a működésüket, mivel külön szervízút vezet hozzájuk. A Schneider céget is nagy örömmel fogadtuk mindannyian, a felépülő gyáregység igényes jó benyomást kelt. Dunavecse adottságaihoz mérten könnyen lehetne az ország leggazdagabb települése, minden adott hozzá, de csak akkor tud megvalósulni, ha nem egy szeméttelepet csinálunk belőle. Jelenleg a településre Solt, Apostag és Dunaújváros bevezető útjairól érkezünk, akkor meglehetősen groteszk látvány tárul a szemünk elé. Bocsánat, a körforgóban a lefejezett csuklyás Szűz Mária szobor, nem kellene azzal valamit kezdeni? Hulladékfeldolgozó jobbra, Végh-Vár gyümölcsfeldolgozó balra, közvetlen utána műanyag feldolgozó. Kizárt dolog, hogy aki jóváhagyta, megtervezte ezt végig gondolta. Elfogadom, hogy sok mindenben nincs beleszólása az önkormányzatnak, de annyi legyen, hogy ne egy patkányoktól hemzsegő szeméttelep kerüljön a bevezetőbe. Ha ez így jó, akkor nekünk ezen a településen semmi keresnivalónk, mindenki költözzön el, és akkor legyünk iparváros, iparterület az egész település. Ilyen kis apróság, hogy tésztagyár vagy csokigyár nincs, aki ide jönne? Megértem, hogy a hulladékfeldolgozás fontos, de azért álljunk meg egy pillanatra! A házainktól nem messze illegális szeméthegyek tornyosulnak. És most jön az a rész, amiért muszáj volt idejönni, többszöri felszólítás és kérés ellenére sem történt semmi. Azok, akik odaszállították, a hatóságok, az önkormányzat -  és bocsánat, uraim, hölgyem – a képviselő-testület sem tett semmit. Mélyen hallgat, mire ez a nagy hallgatás? Hatalmas szeméthegyet látok, ha kinézek az ablakomon, ott, ahol erdő volt, tavasszal akácillat és madarak énekeltek most az értelmetlen pusztítás és esztelenség az úr. Szeretné-e bárki közületek, hogy a szobája, a konyhája ablakából ezt a patkányoktól hemzsegő szemétkupacot lássa? Nem hinném! Én pedig ezt nézem! A dunaújvárosi Vasmű és papírgyár légszennyező tevékenysége miatt a település minden fája létfontosságú. A település az utóbbi években 5 ha fát veszített el. A Haslinger Kft is kivágta. Értse meg mindenki, aki itt van, hogy nem ellenetek vagyok, hanem veletek! Öt hektár fát elveszíteni azon a településen, ahol a vasmű porát lélegezzük, - én immár 51 éve – finoman szólva is unalmas. Idesorolnám a vízügyi hatóság pár éve végrehajtott dunaparti mészárlását is. A Dun partján Apostag felé több hektárnyi területen 100 éves fákat vágtak ki zokszó nélkül. Ahol kerékpároztunk, sétáltunk, sportoltunk, kutyákkal sétáltunk most méteres gaz vert tanyát. Nehéz indulat nélkül beszélni az okozott kárról, amint végig nézünk a tájon. Hiába teszem fel a kérdéseim, úgyis tudom rá a választ. Aláírást is gyűjtöttünk, de minek, bizonygatnunk kell, hogy ez így nem jó, ez nem lakosság érdekeit szolgálja! Aki szerint ez a szemétfeldolgozó jó helyen van, annak az elmegyógyító intézetben van a helye. Azt, hogy a központban azt jóváhagyják, hogy ide szeméttelepet kell építeni a lakóövezet közé, felháborító! Szerintem a lakóházak előnyt élveznek, mert ott gyerekek, felnőttek vannak. Azt, hogy mellettünk valaki Március 15-én flexel, meg kellene hallgatni! Továbbá este tíz órakor csattog a targonca a szobám ablakán, nem feltétlenül jó. Semmi bajon a Haslinger Kft-vel, örülök, hogy itt vannak, de van egy bizonyos pont, amikor azt mondom, hogy „Álljunk meg egy pillanatra!” És ez most az. Nem készült sajnos a Polgármesteri Hivatal részéről hatástanulmány. Ezt megbeszéltük mi, - a többiek nem tudják – azt is megértem, hogy nagyon kusza a helyzet. Az önkormányzatnak nem sok beleszólása van, a cégek jönnek, ők eldöntik, hogy mit csináljanak. A lakóövezet miatt, viszont valamit ki kellene találni, hogy legyen az önkormányzatnak beleszólása. Rágcsálók megjelenése a lakóövezetben, zaj, szállópor és egyéb koncentrátum megjelenése a levegőben, valamint a fúrt kutjainkat érinti-e a vízvételezés, a szennyvízelvezetés, a veszélyes anyagszivárgás, a műtrágya koncentrált mennyiségének talajba jutása. Nincs olyan cég, ami annyira fontos lenne, hogy ezt mind eltűrjük! Kizárt! A hulladékfeldolgozó cég tájékoztató levelében azt írták, hogy zöld területet alakítanak ki, ezzel szemben a létező összes fát kivágták. A zöld terület számukra mit jelent? „Az épülő üzem területén korábban illegális szemétlerakó volt, a lerakott szemetet ártalmatlanítottuk, így a talajba töltött hulladék túlnyomó többségét átrostáltuk.” Ez úgy történt a cég részéről, hogy hívtak egy apostagi vállalkozót, aki azt mesélte el, hogy kihívták és megbízták azzal, hogy vigye el ezt a sitt kupacot. Az átrostálás annyit jelentett, hogy hívtak egy vállalkozót, aki elvitte a sittet. Voltak benne olyan tömbök, amiket nem tudott elvinni, mert nem fért bele a konténerbe. Ezt jelezte is feléjük, azt mondták, hogy semmi gond, vigye el a többit. A munka végeztével azt mondták neki, hogy nem fizetik ki, mert nem végzett a munkával. Ez a cég így kezdett, meg kell kérdezni a vállalkozót. 

Aranyi János Gábor képviselő úr

A vállalkozó nyárfát vitt el és a nagy nyárfákat, ami tényleg hatalmas nagy volt, azt nem vitte el. Ezt személy szerint láttam és jó páran látták, mivel fejlesztik a Végh-Vár Kft régi varroda telephelyét. Rostálták a területet, tény és való hogy nem szedték fel az összeset. Tényleg volt ott egy válogató gép, tényleg kiválogatták. A vállalkozó nem vitt el onnan csak fát. Nem védem a céget csak tudom a sztorit. Ő elvállata az egészet, nem tudta elvinni a nagyokat.

Kabók Péter dunavecsei lakos

De akkor is a 70 %-át elvégezte a munkának. 
Aranyi János Gábor képviselő úr

Tehát nem sittről volt szó, az ott kivágott lábán elszáradt nyárfa tuskójáról volt szó. 

Kabók Péter dunavecsei lakos

Ez így működik? Ha nem tudja elvinni, ez nem úgy működik, hogy nem fizet a munkáért semmit. 

Aranyi János Gábor képviselő úr

Biztos, hogy nem lett kifizetve?

Kabók Péter dunavecsei lakos

Hívd fel a vállalkozót kérdezd meg tőle. Hogy van-e a Dunavecse, Fő út 120. sz. alatti telephely tulajdonosának, üzemeltetőjének, bérlőjének a katasztrófavédelemtől, az ÁNTSZ-től, a környezetvédelmi szakhatóságtól vagy akár Dunavecse Jegyzőjétől működési engedélye? Most már tudom, hogy van. Még egy érdekes kérdés lesz az 54/2014. évi BM rendelet szerinti Országos Tűzvédelmi Szabályzat besorolása alapján mekkora a kockázata egy veszélyesen éghető anyag szabadtéri tárolást végző cég tevékenységének egy fokozottan tűz- és robbanásveszélyes benzinkút mellett? Ez is nagyon egyszerű téma, azt mondták, hogy nem tűzveszélyes anyag. Elfogadom. Egy csepp benzin sem az, de ha kirakunk egy kanna benzint a tűző napra, egészen más kategória lesz rögtön. 
Vörös Sándor polgármester 

Ezt a katasztrófavédelem, mint szakhatóság jelentette ki, hogy nem tűzveszélyes. 

Kabók Péter dunavecsei lakos

Itt a mennyiséggel van a probléma. A rakás 150 méter hosszan és 4 méter magasan tornyosul, - aki vette a fáradságot és eljött a Hársfa utca végére megnézi – hát köszönöm szépen. Ha ez kigyullad, akkor  „all in” minden off, aki nem így látja. Ha ezt valaki nem így látja, akkor ott nagyon nagy baj van. Ha vannak csillagok a vállán, akkor szedje le az összeset! Ez a következő kérdésem, hogy milyen jogcímen szállítottak be tonnaszámra 150 méteres hosszan, és négy méteres magasan álló hulladékot? 
Vörös Sándor polgármester 

Jogcím nélkül szállították, ezért tett feljelentést az önkormányzat. 

Kabók Péter dunavecsei lakos

Picit hiányolom a sebességét ennek az egész ügymenetnek. Többször hangoztattam, hogy amit az elmúlt években csináltatok, beleérte az összes eddigi képviselőt, mindenkinek elismerés jár a fejlesztésekért, hogy a környékben egyedülálló módon Sztk, komolyan felújított óvoda és bölcsőde van. Nem bántani szeretném ezt az egészet, itt az én szemszögemből azzal van a baj, hogy ilyen cégeket egyszerűen nem szabadna beengedni, csak úgy, hogy nézzem már ki úgy, mint a Végh-Vár Kft. telephelye. Nézzetek ki a benzinkútra, úgy tákolják össze a kerítés mentén lévő dolgot, még a disznóól is különb, két konténer közé feltettek egy karámot és beletették a big-bag zsákokat. Én ezt így látom, és tényleg nem akarok senkinek nekimenni. A telephelyengedély 2024. március 1-jén lett kiadva. Bocsánat, de ha ilyen szabálytalanságot láttok, akkor miért kell telephelyengedélyt kiadni? 57/2013. A jegyző megállapítja, hogy adott tevékenység a telepen nem végezhető, az ipari tevékenység végzését megtiltja és a telepet bezárja. Egy kicsit a Vitányi úrral is foglalkozunk. Jókat leveleztünk egymással még akár haverok is lehetnénk, de nem leszünk. „Az Inter-Metal cég vezetése szeretné velünk szemben felajánlani – először kicsit csaltam, mert a dunavecsei Hársfa utcai lakóközösség nevében írtam alá a levelet, de nyilván tudta, hogy én írtam, és rögtön úgy szólított, hogy Tisztelt Kabók Péter úr – hogy a lakóközösség  delegált tagjaival személyes egyeztetést folytassunk a beruházással kapcsolatban. Azt gondolom, hogy a személyes találkozás alkalmas lehet a felek számára a fontos szempontok megismerésére, a bizalmatlanság és a félelmek eloszlatására. Kérem, jelezzék számomra, ha nyitottak a találkozóra” Ma írtam nekik, viszont válaszként az írta a Vitányi úr, hogy „A mai időpont nem alkalmas a számunkra, kérem, másik két lehetséges időpontot megadni szíveskedjék. Szeretném javasolni, hogy a megbeszélés hatékonysága érdekében maximum 3-4 delegált fővel képviseljék a közösséget. Köszönettel: Vitányi Márton” Ami az én személyes problémám, hogy betörtek a házamba, a komfortzónámba, rátörtek a családomra, a családom nyugalmát, a fiam jövőképét és az álmát, hogy a saját házába költözhet, tönkretették. Ott áll hegyekben a szemét. Szeretne valamelyikötök a szeméttelep mellett lakni? Mert én nem, nagyon nem! A fiam sem! Tudom, hogy mennyit dolgozott érte, azt is tudom, hogy én mennyit dolgozok érte, adófizető állampolgár vagyok, adót fizetek, napi 16 órát dolgozunk és ha nem hiszitek el, az a ti bajotok! Nem szeméttelep mellett akarok élni! Azt elfogadom, hogy nem volt beleszólásotok, hogy a területet megvegyék. Azzal van a bajom, hogy betörtek a komfortzónámba, az Inter Metál Kft. felborított egy település életét az eddigi tevékenységükkel. Látjuk, hogy a falu szép, 550 ember írta alá 3 nap alatt azt, amit elkezdtünk aláírásgyűjtést. Hogy ez kevés vagy sok? Döntsétek el! Itt van, oda fogom adni. A Hársfa utcáról, a Fő útról és a Külső krt.-ról nyíló utcák ingatlanjainak értéke jelentős mértékben csökkentek. Egyszerű megint oda kanyarodok vissza, ki akarna szeméthegyeket bámulni? Többen láttak patkányokat szaladni kifelé a telepről. Én nem láttam még, de ha a szemétkupac ott marad, akkor valószínű fogok. Megoldás sajnos bonyolultabb, mint, ahogy elsőre gondoljátok. Ez a cég egy 43 milliárd forint árbevételű vállalkozás. Ez a cég eddig elköltött nagyjából 100 millió forintot: telephelyvásárlásra, új épületre, engedélyeztetésekre, meg amire akartak. Ha valaki azt gondolja, hogy ők nem fognak ide jönni – az téved. Ők már itt vannak, itt is fognak dolgozni. Ha fejre állunk mindannyian, ők akkor is itt fognak dolgozni. Személy szerint én nem azért vagyok itt, hogy azt mondjam nektek, hogy ezek nem fognak itt dolgozni. Az a kérdés, hogy mit lehet velük kezdeni? Hogy lehet velük tárgyalni? Tudunk-e annyira kemények lenni, hogy a mi feltételeink szerint működjön a továbbiakban? Az elmúlt két hétben más sem csináltam csak harcoltam a saját önkormányzatommal és ezzel a céggel. Én pont nem ezt szeretném, ha valaki azt hiszi, hogy veletek akarok harcolni, óriási tévedésben van. Ha a cég itt akarna működni, akkor feltételeket kellene szabni nekik, most abban a helyzetben vagyunk, hogy tudnánk nekik. A megbeszélésen sem szeretnék egyedül részt venni, és azt sem szeretném, ha ketten, hárman bratyiznánk. Azon már túl vagyunk. Mivel ez egy 43 milliárdos cég és nem szokta meg, hogy több emberrel kommunikáljon. Eggyel   beszél, elmondja, hogy ő mit szeretne és az van. Ha elfogadjátok, ha nem, ez akkor is így működik. Én is cégvezető vagyok, én sem szeretem, ha tízen, tíz félét csinálunk. Nekem tényleg nincs senkivel semmi bajom, hogy most zabos vagyok, azt pedig nézze el nekem mindenki! Szerintük nem veszélyes, szerintünk meg az. Ha a műtrágyát koncentráltan – nem kell hozzá csak józan paraszti ész – kiöntöd a fűre, akkor kiég, nem lehet úgy kiönteni, hogy ne okozzon környezeti kárt. Az, hogy a zsákokban műtárgya van vagy vegyszer, gondoljatok bele, hogy az egy koncentrátum. Ha tetszik, ha nem.  Ha hagynám saját magamat, akkor 19-én tűzvédelmi szakvizsgát kellene tennem a villamos szakmámmal kapcsolatban. Egy kicsit képben vagyok a sztorival. Teljes vonalon zárt kerítést kellene velük építettni. Amíg nem teljesen zárt kerítéssel dolgoznak, addig semmit nem értünk el. Ugyanazt a szeméttelepet fogjuk látni és a gyerekeinknek továbbra is szeméttelep mellett lesz az öröksége. Nézzétek meg a Fő út felől csináltak egy tákolmányt, egy akolt. Nézzétek meg a Végh-Vár Kft. telephelyét, gyönyörű, igényes, fákat ültettek. Ezek pedig tarvágást csináltak. A kettőt nem lehet összehasonlítani. Ez a projekt 800 milliós. Nem tudom elképzelni, hogy egy igényes kerítés, amin nem látunk be – befogják a szemünket – nem férne bele a 800 millióba. Én kérnék egy kis kártérítést az eddigi dolgokért. Nehogy félreértsetek, nem magamnak, hanem a településnek, lehet egy kicsit harcolni azért, hogy a zöldterületeink álljanak vissza. Ez ugyanez igaz a Haslingerre is. A Haslingerrel szintén tőszomszéd vagyok és ott is ugyanaz a helyzet, hogy minden fát kivágtak. Csináljunk egy kis zöldterületet a településen, mert valójában lassan egyre nagyobb iparterület leszünk, akkor élhetetlen lesz a város. Ezeknek a tétele egyike sem vállalhatatlan szerintem és nem is kerülnek eget rengető összegbe. Először úgy kellett volna csinálniuk, hogy el kellett volna készíteni a kerítést, gyárépületeket felépíteni, behozni a gyártósort végül az alapanyagot. Mindez működött volna úgy, hogy senki nem vett volna észre semmit. Ez pont nem így működik, ők páros lábbal szálltak bele Dunavecsébe. Nyilván, ha kíváncsi valaki rá, még az is lehet, hogy nyilvánossá teszem a levelezésünket. De, hogy őszinte legyek, egy kicsit unom már a csatározást. Azt írja, hogy ő jó kapcsolatokat szeretne ápolni Dunavecsével. Mi lenne ha rosszat? Ezt nem tudom, hogy mennyire járható út, bocsánat, hogy hosszú vagyok. Van pár dolog, amin változtatni kellene, de azonnal. Ha jön egy cég, akkor játsszon már egy kicsit a mi feltételeinkkel. Tudom és teljesen elfogadom, hogy egy cég mindennél fontosabb, gazdaságnak is fontos. De legyenek helyi szabályok, amihez kellene, hogy tartsa magát. A lakosság legyen már mindenekelőtt. Jelen helyzetben nem, páros lábbal állnak belénk. Nagyon jó, amit csináltok, nagyon jó, hogy így vannak a cégek, hogy a Schneider ide jött hozzánk nagyszerű. Ismerem a Schneider tevékenységét, villanyszerelő a szakmám és rengeteget dolgozunk az ő termékükkel. Nagyjából 30 éve ismerem a Schneider termékeket, óriási dolog, hogy itt van nálunk. Elején is mondtam, hogy Dunavecse adottsága hihetetlenül jó, Budaörs gazdagságát kellene elérnünk. Simán. Ezt tudnunk kell hozni. Vannak jó területek, van jó vezetésünk, de harcoljunk egy kicsit – könyörgöm! Most a lakosság nevében beszélek, - mivel ilyen sokan eljöttünk ide, és mondtad is az elején, hogy ez nem jellemző. Óriási hibának tartom, hogy az önkormányzat nem tájékoztatja az ide jövő cégeket. Kötelességetek legyen ezentúl! Ez nem jó, hogy egy szemétlerakó cég, így be tudott jönni a településre. 

Vörös Sándor polgármester úr

A tavalyi közmeghallgatáson big-bag feldolgozó szerepelt a dián. Kevesen voltunk és a Hermanusz Ferenc volt az egyetlen, aki megkérdezte, hogy mi ez. Annyi tájékoztatást adtam, ami most is elhangzott.

Kabók Péter dunavecsei lakos

Te vezeted a települést a képviselők segítik a munkádat, a kollegák megteszik, ami tőlük telhető. De mi is rohanunk tovább, mert ha tetszik, ha nem ez egy elég bonyolult helyzet mindannyiunknak. Sokan piszkáltak azzal, hogy forduljunk a médiához. Ez távol áll tőlem, mert kinek hiányzik az, hogy idecsődüljön tíz tévétársaság. Harcoljunk ezzel a céggel a lehetőségeink szerint. De az nem megy, hogy az én házamból – amikor reggel kinézek – szeméthalmokat látok. Befejezem és ugyanazzal, mint amivel kezdtem. A településen élő embereket összeugrasztják, mindenki megharagszik mindenkire. A cég, aki pedig idejött vígan számolja a milliárdokat. Mindig eljön a pillanat, amikor tisztába kerül az ember a saját jelentéktelenségével. Én ezzel búcsúznék az elkövetkezendő 15 évre. Köszönöm, hogy meghallgattatok. 
Vörös Sándor polgármester

Annyit szeretnék a Péter mondanivalójához hozzáfűzni, hogy köszönöm az észrevételeid. Elmondhatom, hogy többször beszéltünk személyesen és telefonon is az elmúlt időben. Az álláspontom mindig is az volt, hogy ott hátul szemétnek helye nincsen. A fásítás kérdéskörével is maximálisan egyetértek. Azzal is egyetértek, hogy a kerítés és a működési szabályokat próbáljuk meg befolyásolni. Ehhez mindenképpen az szükséges, hogy – természetesen további lépéseket fogunk tenni a környezetvédelmi hatóság irányába, azokon a vonalakon, amit eddig tettünk – ezt a személyes találkozót meg kellene szervezni akár itt, akár a hivatalba. Olyan körülmények között ahol szembesíteni lehet a cég vezetését azokkal a követelésekkel, amit közösen megfogalmazunk. Elhangzott, hogy az önkormányzat nem készített hatástanulmányt. Mivel nem tudjuk, hogy mire kell hatástanulmányt készíteni, így nehéz. Viszont azt meg tudom ígérni, hogy a környezetvédelmi engedély alapján megszerezzük az ő papírjaikat, illetve egy részével mi is rendelkezünk és külső szakértővel – ha tudtok ilyet ajánlani örömmel vesszük – ha nem keresünk külső szakértőt, aki nem a cég embere. Áldozunk rá, hogy nézze végig és mondja meg, hogy mik részünkről a támadási felületek, amivel a céget meg tudjuk szorítani olyan szempontból, hogy olyan működést hajtson végre és úgy végezze a dolgát, hogy se az ívóvizet, se a szennyvizet, semmi mást ne befolyásoljon. 

Kabók Péter dunavecsei lakos

Van egy környezetvédő és egy környezetjogász barátom.
Vörös Sándor polgármester

Ha megadod az elérhetőségét, akkor felvesszük vele a kapcsolatot. A tűzveszélyességgel kapcsolatban is meg fogunk keresni valakit, hogy ő is vizsgálja felül a dolgot. Az önkormányzat partner lesz ebben a kérdésben. Az általad felsorolt dolgok 98 %-át végezzük közösen, próbáljuk megoldani a kérdést olyan követeléslista felállításával, amit a személyes megbeszélésen átadhatunk ennek az úriembernek. 

Devecsai Péter dunavecsei lakos

Arról lenne szó, hogy ebben a témában én is belefolytam, illetve beleástam magam. Mentem ezen a vonalon én tudnám javasolni, hogy az iparbiztonsági vonalat is meg kellene nézni, a katasztrófavédelmen belül. Ez a cég zárt technológiás mosást végezne. Ha kész a gyár, ide hoznak, amit feldolgoznak, a lakosság nem fog ebből semmit érzékelni. De fordítva történik az egész, az ipar biztonsági mutatókat én kizártnak tartom, hogy teljesíti. Én biztosan jelezném Kecskemét fele a katasztrófásokon belül az ipar biztonsági alosztálynak. Így tudni fogjuk, hogy később kihez kell fordulni.
Hurczik József dunavecsei lakos
Ami biztos, hogy lesz talajterhelés, légterhelés, légszennyezés. Ezek mérgező anyagok, akárhogy is vesszük. Amiről nem volt szó, az a zajterhelés. Ezek a gépek ott működni fognak a lakóházak szomszédságában, ezt is meg kellene nézetni szakhatósággal. 
Aranyi János Gábor képviselő 

Mindenkinek igaza van, nekem is van ott ingatlanom, igaz nem lakom ott, nekem is leértékelődött így az ingatlanom. Egyet mondok, illetve javaslok. Nem biztos, az, hogy most a Facebookon – említettem, hogy a képviselő-testület nem tett semmit – nem hiszem, hogy a testületnek is oda kellett volna irkálni, ez nem az a fórum.

Kabók Péter dunavecsei lakos

De, nekem ma nem kellett volna idejönnöm. 

Aranyi János Gábor képviselő 

Azt gondolom, hogy a Facebook nem az a fórum, hogy oda irkáljanak. Egyet mondok, szerintem nem a legjobb tárgyalási alap a támadás. Tudom, elmondtad, hogy nem álltak veled szóba. Megígérem neked, hogy a holnapi nap folyamán fogok velük beszélni, én úgy gondolom, hogy nagyobb változás lesz ezután a beszélgetés után, minthogy most elkezdünk tárgyalni. Próbáljuk meg, én 99,5 %-ban úgy gondolom, hogy fogok olyan választ kapni, ami megnyugtatóbb, mint ezzel a felállással.
Kabók Péter dunavecsei lakos

Azért fogadom szkeptikusan, mert ez úgy működött, hogy Anyukám bement a Polgármesterhez, azután beszéltünk többször telefonon és pont ezt a pillanatot akartam volna elkerülni, hogy őt bármilyen módon bántsam. Ha lehet, akkor ezt a beszélgetést most fejezzük be Gábor, mert amit mondasz nem állja meg a helyét, mert a Polgármesternek többször szóltunk, hogy csináljon valamit. Nem csinált semmit, hanem azt csinálta, hogy feltette a cégnek a tájékoztató levelét és a kommentek lehetőségét letiltotta. Azért kezdtem el a Facebookon írogatni, mert nem tett a Polgármester semmit. 

Aranyi János Gábor képviselő 

Azt mondod, hogy fejezzük be, ne beszéljek a cég vezetőjével, akit lehet, hogy ismerek.

Kabók Péter dunavecsei lakos

A Polgármester állítása szerint itt voltatok tavaly, akkor mindannyian tudtatok erről a cégről. Miért kell eltelni 1-1,5 évnek és nem tudunk semmit. Pedig tudsz róla mindent. Nekem kell oda kiállni, hidd el, hogy nincs kedvem oda kiállni. Ha indultál a választáson, neked kutya kötelességed, hogy ezzel foglalkozz!
Máté Mónika dunavecsei lakos

Igazából akkor kezdődött a balhé, amikor hátra hordták a szemetet. 

Aranyi János Gábor képviselő 

Próbáljak közbenjárni vagy ne próbáljak meg? Ha azt mondjátok, hogy nem, akkor neki kell menni! Tehát holnap egyeztessek a céggel vagy nem?  

Kabók Péter dunavecsei lakos

Nem értem a kérdést.
id. Kabók Péterné dunavecsei lakos

A Polgármester úr felajánlotta, hogy pár emberrel összeülnek, az úriember is ezt írta, hogy jelöljenek meg időpontokat az egyeztetésre. Akkor Gábor, Te erre, félredobod, amit a Polgármester úr mondott. Miért nem jó az, amit a Polgármester úr mondott? Tényleg személyes kérdést fogok feltenni. Tulajdonképpen te hol laksz, ha nem laksz itt?
Aranyi János Gábor képviselő 

A Fő út 171. számról beszélek. 

id. Kabók Péterné dunavecsei lakos

Mert ha képviselő vagy akkor vagy itt laksz Dunavecsén, vagy ne legyél képviselő. Én is voltam képviselő régen, vannak emlékeim. Nekem, Kovács Péter volt az – nagybetűvel – aki igazi polgármester volt. Egyszer be volt rágva egy testületi ülésen és azt mondta, hogy menjetek ki a Hársfa utcába és nézzétek meg a két utolsó házat, úgy kellene kinézni mindenhol a háznak, az udvarnak és a házelejének Dunavecsén. Továbbra is rendben tartják, meg kell nézni – de a kilátás! 
Aranyi János Gábor képviselő 

Nem értem a támadást. Én tényleg annyit mondtam, hogy Péterrel egyeztetve nagyon szívesen közvetítek és nem a Polgármestert kikerülve. Nem nekimenni valaminek, hanem megpróbálni egyeztetni. 
Garamvölgyi István dunavecsei lakos

Ha a tulajdonos kormány közeli szereplő, akkor lehet itt bármit csinálni, minden engedélye rendben lesz. Valamit majd csinálnak, amivel be lesz fogva a szánk. 
Vörös Sándor polgármester

Egy korábbi felvetésre szeretnék reagálni, Gergő atya küldött egy üzenetet, hogy addig marad a szobor ott csonkán, ameddig a nyomozás le nem zárul. 
Cselényi Gyula dunavecsei lakos

Igazából, ami engem nagyon felháborít az a Dunavecse körforgójában lévő Szűz Mária szobor, amit megaláztak, meggyaláztak és levágott fejjel otthagytak. Ezt a szobrot méltósággal el kellett volna távolítani olyan helyre, ahol a felújítás alatt el lehet tárolni. A Facebookon közzétettetek erről a feldolgozó cégről egy tájékoztatót. Kérdés, hogy ezt a file-t hivatalos közlésként vagy tájékoztató jellegűként kell közölni? A másik a Soltút Kft-vel kapcsolatos, azt mondta a Polgármester, hogy 10 %-kal kevesebbé tudták elvállalni az út felújítását, pontosabban azt, amire leszerződtetek. Kérdésem, hogy a 10 % mennyi minőségkiesést fog eredményezni? A Soltút Kft. ellen többen felemelték a szavukat és én is saját szememmel láttam, hogy szar. Azt, aki nem megbízható, nem jó munkát végez, le kellene váltani, cserélni. Ha kicsit drágább is, jobb minőségű azt kellene választani ár-érték arányában. A beruházásokkal kapcsolatban, ami ezt az egészet szüli. Amit mondtál azzal egyáltalán nem értek egyet, mert Dunavecse első emberének meg kellene vizionálni neked, hogy nézzen ki a település. Milyen beruházások jöjjenek ide. Vannak olyan cégek, amelyek régóta váltani szeretnének. Dunavecsének azért van működő kikötője, kiépített, de nem működő vasútvonala és autópályája is. Ez befektetési szemmel kincsesbánya. Lennének nagyobb cégek, akik jönnének ide és tudnák tolni Dunavecsét. Utána kellene járni és nem csak ülni a babérokon. Volt kérdés, hogy a testületi tagok tegyenek-e valamit vagy nem. Amiért a testületbe meg lettetek választva és ott ültök, legyetek kedvesek szolgáljátok Dunavecsét, a dunavecsei embereket. Nem véletlen vannak itt az emberek. Hülye kérdéseket pedig ne tegyetek fel, hogy csináljak valamit vagy ne. Elnézést, ha valakit megsértettem, de nekem ez a dolgom. Dunavecseiek! Június 9-én választások lesznek, jól nézzétek meg ezeket az embereket, mert egyenlőre póker arccal nézik végig, hogy ti itt vagytok és kiálltok ezért az egészért. Döntsétek el, hogy majd őket akarjátok el látni a jövőben is! Köszönöm szépen, hogy meghallgattatok. 
Vörös Sándor polgármester 

Pár dolgot válaszként. A Facebookon megjelent a tájékoztató, a céget kértük meg, hogy írja le az álláspontját. Oda is írtam, hogy a cég közleménye, nem az önkormányzaté. 
Cselényi Gyula dunavecsei lakos

Nem értetted a kérdést. Mégegyszer megkérdezem, hogy ez a Ti álláspontotok, ti képviselitek ezt az álláspontot?
Vörös Sándor polgármester 

Ez a tájékoztató a cég álláspontja. Útépítéssel kapcsolatban, több cég épített már nekünk utat, az elmúlt 3-4 éve a Soltút Kft. nem építet nekünk. Most a Soltút Kft. fogja, mert ő adta a legjobb ajánlatot. Például a Petőfi utcát a Colas nevezetű cég fogja aszfaltozni, mert ott a Soltút Kft. kedvezőtlenebb ajánlatot adott. Nem lehet ettől eltérni, mert erre költségvetési előírások vannak. Az árajánlatok közül mindig a legolcsóbbat választjuk, illetve a közbeszerzésen nyertest. A közbeszerzésen, ha nyílt, az adja be, aki akarja. Uniós forrás esetén az adja be, aki akarja. A Petőfi utcára nyolc cég adta be. Utána kell járni a cégnek, arra az a válaszom, hogy a melyik céghez mennyünk előbb? A Coca-Colához? Nyilván Dunavecsének vannak adottságai, közlekedés szempontjából mind közúti, mind vízi, mind vasúti szempontból megfelelő, sőt kimondottan jó. De nem tudom, hogy hány cég van az országban, aki ilyet keres. A honlapon korábban is fent volt, hogy vannak potenciális ipari területek, amelyek Dunavecsén megvásárolható volt. Pár évvel ezelőtt a HITA nevű szervezet tartott képzést a Polgármestereknek. Ennek kapcsán Dunavecse Befektetőbarát Település címet kapta meg. Ez a szervezet hozta a Schneidert Dunavecsére. El lehet szaladgálni – el fognak küldeni, mert ezek a befektetési dolgok nem így mennek. 
Hurczik József dunavecsei lakos

Fontosnak tartom a multik, kereskedelmi cégeknek a letelepedését. Lehet, hogy az önkormányzatnak nincs saját területe, de a lehetőséget meg tudja keresni, hogy az multi ide települhessen. Ezt hiányolom, hogy nem segítik hozzá egyik céget sem. 
Vörös Sándor polgármester 

Az a szerencsés eset történt, hogy a Schneider építkezés kapcsán a Lidl főtervezője munkát végzett, sikerült többször beszélnem vele. Az más kérdés, hogy nem szeretnének jelen lenni bizonyos település létszám alatt. 
Kovács Péter képviselő

Ne haragudjanak, de 4000 fő miatt nem fog idejönni sem Tesco, sem Aldi, semmilyen multi. 
Hurczik József dunavecsei lakos

Elhangzott az ismertetőben, hogy van 14 orvosunk, ebből már csak 13 orvos van, mert reumatológus nincs. Az orvos pótlását jó lenne az intézményvezetőnek tolmácsolni, mert én is idős vagyok nem mindegy, hogy hová kell menni orvoshoz. Azon felül nem mindenki engedheti meg magának, hogy 40 km-t kocsikázzon. Úgy tudom, hogy van a településnek Településrendezési, Építési koncepciója, ami volt is és van is. Jeleztük a Jegyző Asszonynak, hogy a szomszédunkban a településrendezéssel ellentétesen, közvetlen a házunk mellé épített a szomszéd lakóházat. Az volt a válasz, hogy az-az Építési Hatóság dolga, ezért jelzéssel éltünk feléjük is. De szerintem a helyi önkormányzatnak is van benne dolga, ha van rendezési terv, amely előírja, hogyan lehet építkezni, akkor igenis felszólíthatja, büntetheti. 
Vörös Sándor polgármester 

Ezen túl vagyunk, mert a tulajdonos kötelezve lett, hogy az épületet bontsa le. 

Hurczik József dunavecsei lakos

Igen, mivel utána jártunk, nem az önkormányzat járt utána, egy lépést nem tett az ügy érdekében. A másik dolog, hogy a Fűzvölgyi csatornán van a hobbiknak kimért terület. Ezek jó része fizet is kommunális adót, de a szemételszállítás kérdése nem megoldott. Miért nem lehet a bejárati útnál elrekeszteni egy részt, konténert odatenni. Az érintettek kapnának egy kulcsot, így a szemétkérdés megoldódna. Természetesen fizetnének érte hulladékszállítási díjat. A Mezőgazdasági Zrt. szépen megcsinálta, legyalulta, lehengerelte a szemközti utat, miért nem lehet ezen az oldalon is szépen megcsinálni. Korábban az érintettek, 2-3 éven keresztül összedobták a pénzt az útjavításra. Egyszer adott az önkormányzat is pénzt, mert eljöttünk kérni. Miért nem lehet ezt a földutat is rendbe tartani? 
Vörös Sándor polgármester 

A kóbor kutyák kérdése nehéz kérdés, a gyepmesteri szolgáltatásra egy székesfehérvári céggel van az önkormányzatnak szerződése. Mivel elég messziről jönnek, azt szoktam javasolni, hogy a mezőőröket célszerű értesíteni. Ha elmegy egy orvos a főorvos úr mindent meg tesz, hogy helyette valakit találjon. Sajnos az orvos pótlása nem egyszerű dolog.
Dr. Pándi Ottó főorvos úr
Reumatológus orvosunk van.
Hurczik József dunavecsei lakos

A bőrgyógyász doktornő viszont trágár szavakkal illetett, mivel hajadonfőn jártam. Nem tudja, hogy én egyébként gépészmérnök vagyok és az irodában dolgoztam egész életemben, de akkor sem feltételezhet ilyen egy emberről. 
Dr. Pándi Ottó főorvos úr

A Dunaújvárosi Kórházból járt a doktornő, de jelenleg ellátási kötelezettsége a Kecskeméti Kórháznak van. Sajnos nem rég ment el a bőrgyógyász. A kicsi óraszám miatt az ország másik feléből nem fog jönni orvos rendelni. Keressem a megoldást.
Vörös Sándor polgármester 

Voltak a napokban nálam az üdülőtulajdonosok ezzel a problémával, útkövezésről volt szó. Én azt az ígéretet tettem, hogy mivel lesz több útfelújításunk, ahol lesz több zúzott kő, abból azt a mennyiséget, ami az út javításához kell, biztosítani fogjuk. A szemétszállítással kapcsolatban egyszer már feljött a kérés, hogy a Fűzvölgyi csatornánál legyen hulladékszállítás. Azért hiúsult meg, mert a Fűzvölgyi mellett lévő terület nem pihenő-nyaraló övezetnek van minősítve, hanem zártkertnek. Ezért nem sikerült megoldani, de ismét rákérdezünk a témára. 
Garamvölgyi István dunavecsei lakos

Elhangzott ár és értékarány, valamint útjavítás. Javaslom, hogy a képviselő-testület tagjai nézzék meg a Vasút utcát a Harmos doktor úr rendelője előtti útszakaszt. Kérdés, hogy van-e rá garancia?
Vörös Sándor polgármester 

Ezt megnéztük, három éve került aláírásra a szerződés. Az a legnagyobb probléma, hogy az ott munkát végző cég már nem működik, felszámolás alá került. 
Gulyásné Kory Zsuzsanna dunavecsei lakos

Én már többször jeleztem Polgármester úrnak, hogy Dunavecsét lassan elönti a szemét. Lehet, hogy azért vagyunk kivételes helyzetben, mert a Honvéd utcában lakunk, ahol van egy bolt. Ott vásárolják a csokit, a chipset, energiaitalt, stb.. és a mi udvarunkba dobálják be, illetve a házunk előtt dobják el. Egyszerűen elképesztő. Nem hiszem el, hogy nem lehet olyat csinálni, hogy havonta egyszer diákokkal összeszedetni a szemetet. Havonta egyszer minden utcán végig lehetne menni és akkor nem lenne ennyi szemét. 
Vörös Sándor polgármester 

Jogos a felvetés, időnként a közmunkások össze szokták szedni, de ahogy tetszik mondani a probléma adott és nem csak ott, hanem egyéb más üzletek előtt is.
Kovács Péter képviselő

Azt nem lehet, hogy a gyerekeket kényszerítsük szemétszedésre. 

Vörös Sándor polgármester 

A nevelőiket kérjük meg, hogy szemléletet formáljanak velük. 

Krizsics János dunavecsei lakos

A csapadékvizes projektből kimaradt a Fülöp György utca, lehet-e tudni, hogy mikor kerül sorra?
Vörös Sándor polgármester 

Több részre lett a település csapadékvíz elvezető rendszere bontva, még van rész, amit meg kell valósítani. Egy része meg van tervezve és engedélyeztetve van, például a Fülöp Gy. utca és az Epreskert utca felső része. Keressük rá a pályázati forrást.
Kun Elek dunavecsei lakos

Miért nem lehet elfogadni a Gábor békítő ajánlatát. Ha ez nem jön össze, akkor lehet további lépéseket tenni. 

Vörös Sándor polgármester 

Azt gondolom, hogy minden vonalon meg fogjuk próbálni megoldani a problémát közösen. 
Megkérdezem a megjelentektől, hogy van-e további kérdés?
A megjelentek közül kérdés, hozzászólás, vélemény nem hangzott el.

Polgármester úr megköszönte a részvételt és a megtisztelő figyelmet, ezúton sok szeretettel meghívja mindannyiukat a Március Idusa rendezvénysorozat valamennyi eseményére. Mindenkinek szép estét kívánt és az ülést 19,25-kor bezárta. 
Kmft.


Vörös Sándor

